Маслени сандвич бисквити с фъстъчен крем ♥ peanut butter shortbread sandwich cookies
### Днес ще ви покажа още едно изкушение, подходящо за Коледа - маслени сандвич бисквити с фъстъчен крем.


### Сигурна съм, че вече всеки е приготвил огромна доза от лакомства, но все пак, тези сладурски сандвичи никак не са за изпускане. Комбинацията от хрупкава маслена бисквита и нежен, осолен фъстъчен крем е просто феноменална.


### И въпреки че си мислех, че съм приключила с голямото коледно печене, още щом ги видях в новия брой на [sweet paul magazine](http://www.sweetpaulmag.com/), набавих необходимите продукти.


### Да си призная, изобщо не виждам как ще ги скатая до празника!


### 


### **Необходими** **продукти**:


### *за 10 бр. маслени сандвич бисквити*


### **За бисквитите:**


### 125 г меко масло


### 50 г пудра захар


### 1/2 ч.л. ванилов екстракт


### щипка сол


### 165 г бяло брашно, пресято


### **За фъстъчения крем:**


### 125 г меко масло


### 1/2 чаша (110 г) фъстъчено масло, на стайна температура


### 125 г пудра захар


### 1/2 ч.л. едра морска сол (аз използвах [maldon](https://www.maldonsalt.co.uk/))


[![Маслени сандвич бисквити с фъстъчен крем ♥ pednut butter shortbread sandwch cookies](https://culinarywithme.com/wp-content/uploads/2019/12/peanut_butter_cookies_2_cwm.jpg)](https://culinarywithme.com/wp-content/uploads/2019/12/peanut_butter_cookies_2_cwm.jpg)
### **Начин на приготвяне:**


### В купа смесете маслото, пудрата захар и ваниловия екстракт. С помощта на миксер разбийте до пухкав крем, за около 2 минути.


### Добавете солта, а след това лъжица по лъжица добавяйте брашното, като разбърквате след всяко добавяне. Трябва да получите гладко и меко тесто.


### Оформете тестото на топка, опаковайте в домакинско фолио и поставете в хладилник за 30 - 40 минути.


### През това време загрейте фурната на 175С и застелете тава с хартия за печене.


### Разточете охладеното тесто между два пласта набрашнена хартия за печене, до дебелина 4-5 мм. Тук ще вметна, че поради голямото съдържание на масло, тестото бързо омеква. При мен се наложи няколко пъти да връщам в хладилника. За по-лесно изрязване, върнете тестото, както е разточено, в хладилник, за 10 - 15 минути.


### С подходящ, набрашнен резец изрежете бисквитките и подредете в тава.


### Печете бисквитите за около 15 минути, до порозовяване на краищата, след което охладете напълно, както са в тавата.


### През това време подгответе фъстъчения крем.


### В купа смесете маслото, фъстъченеото масло и разбийте до гладкост. На части добавете пудрата захар, като разбивате до гладкост след всяко добавяне. Финално добавете солта. Разбъркайте и оставете крема на хладно, леко да се втвърди.


### Напълнете пош с подходящ накрайник с фъстъчения крем.


### Когато бисквитките са напълно охладени, слепете две по две с крем и оставете за 2-3 часа в хладилник, колкото кремът да стегне напълно.


### Съхранявайте на хладно, в сучай, че изобщо се стигне до там.




---


### Весели и светли празници на всички!




---


### *Ако публикацията ви е харесала може да я споделите с приятелите си и не забравяйте да се абонирайте за новите статии в блога [тук](http://eepurl.com/cguvfd) или следете страничката във [facebook](https://www.facebook.com/culinarywithme/).*

